Diari Oficial de la Generalitat Valenciana


Sumari del DOGV 6895, del 05-11-2012 (2012/9993)

RESOLUCIÓ de 10 d'octubre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Villena, Cañada, el Camp de Mirra i Beneixama i Quart de Poblet. Expedients número 50/6510 MLI i 32/09 AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6895

Data del DOGV
:   05-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9993


Data del document
:   10-10-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Villena
    * Beneixama
    * Cañada
    * Camp de Mirra, el
    * Quart de Poblet
    * impacte ambiental

RESOLUCIÓ de 10 d'octubre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Villena, Cañada, el Camp de Mirra i Beneixama i Quart de Poblet. Expedients número 50/8251 ZAI i 32/09 AIA. [2012/9993]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 50/5627 BJK Villena, Cañada, el Camp de Mirra i Beneixama i 32/09 AIA Quart de Poblet.  
  
«Declaració d'impacte ambiental  
  
Expedient: 50/4542-NDU.  
Títol: LAAT 132 kV Alhorines-St Beneixama.  
Promotor: Enerstar, SA.  
Autoritat substantiva: Direcció General d'Energia.  
Localització: Termes municipals de Villena, Cañada, el Camp de Mirra i Beneixama.  
Descripció del projecte  
L'objectiu del projecte és la construcció d'una línia de 132 kV de tensió, que partirà de la subestació transformadora prevista en la central solar tèrmica, per a la qual es projecta, i connectarà amb la subestació de Beneixama en la qual s'entregarà l'energia elèctrica. La línia discorre pels termes municipals de Villena, Cañada, el Camp de Mirra i Beneixama, tots estos de la província d'Alacant.  
La longitud total de la línia és de 21.029 metres, dels quals 11.095 metres són de simple circuit i els 9.934 metres restants són de doble circuit. S'ubica en Zona B. Discorre durant 1 km paral·lela a la carretera CV-656 i després durant 6 km paral·lela a l'autovia A-31 pel terme de Villena (Alacant) per a després prendre direcció cap al terme de Cañada (Alacant) fins a connectar amb la línia projectada per Eólica de Levante del Parc Eòlic Serra Solana i des d'ací seguir fins a la subestació de Beneixama.  
Part aèria des de la subestació transformadora ubicada en l'interior de la central solar amb un simple circuit (3 conductors) i secció 280 mm², fins al punt on s'unix amb la línia projectada pel Parc Eòlic Serra Solana i continua amb un doble circuit (6 conductores) i secció 280 mm² fins a arribar a la subestació de Beneixama.  
La finalitat del projecte és l'evacuació de l'energia elèctrica generada en la central de generació d'energia elèctrica per mitjà de col·lectors cilíndrics parabòlics a la xarxa existent de la companyia. La potència a transportar és 49,9 MW.  
Alternatives  
En l'estudi d'impacte ambiental es consideren quatre alternatives diferents de traçat. D'estes, les alternatives 1, 2 i 3 van ser desestimades ja que travessaven el LIC els Alforins afectant l'àrea de conservació del soliguer xicotet. Cal afegir que les alternatives 2 i 3 necessitarien d'obertura de pistes i camins per a l'execució de la línia.  
  
És per això que s'ha seleccionat l'alternativa 4, que no necessita la construcció d'accessos o vials ja que la zona que travessa la línia no té vegetació i la seua orografia permet l'accés al camió necessari per a la construcció i manteniment de la línia.  
Afeccions legals  
El Reial Decret 9/2005, de 14 de gener, sobre activitats potencialment contaminants del sòl, exigix als titulars d'aquelles activitats incloses en la relació del seu annex I, entre les quals es troba la producció i distribució d'energia elèctrica (CNAE-93 Rev1 40,1), remetre un informe preliminar de situació del sòl ocupat davant de l'òrgan autonòmic competent, d'acord amb l'article 3.1 de l'esmentada reglamentació.  
  
La gestió dels residus generats, atendrà al que establix la legislació estatal i autonòmica reguladora de la matèria.  
El traçat de la línia està condicionat a les distàncies de seguretat establides respecte a les carreteres, a altres línies elèctriques i a habitatges, entre altres.  
En els creuaments amb llits, s'ha de complir allò que s'ha establit per a les zones de servitud i policia pel Reglament de Domini Públic Hidràulic, aprovat pel Reial Decret 849/1986, d'11 d'abril.  
  
Respecte a l'afecció paisatgística de la línia, caldrà ajustar-se al que establix el Decret 120/2006, d'11 d'agost.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions ambientals  
El traçat de la línia discorre pels termes de Villena, Cañada, el Camp de Mirra i Beneixama, sense tindre, basant-se en la informació disponible, afecció directa sobre cap espai que forme part de la Xarxa Natura 2000, a excepció d'un punt d'aproximadament 100 metres lineals al sud-oest del LIC els Alforins. Es tracta d'una zona en què els risc d'inundació (Pla d'acció territorial de caràcter sectorial sobre prevenció de riscos d'inundació en la Comunitat Valenciana -PATRICOVA) és de tipus 6, segons la cartografia de la Generalitat Valenciana.  
La línia projectada es troba afectada pel corredor d'infraestructures al seu pas pel terme municipal de Villena, i s'han de considerar totes les indicacions que inclou l'informe remés pel Servici d'Ordenació Territorial.  
El traçat de la línia afecta unes quantes vies pecuàries, fent constar que pel que fa al creuament sobre terrenys de via pecuària, només es consideraria ocupació i per tant sotmés a autorització, quan el suport afecte terrenys de la via pecuària.  
Tal com s'ha indicat en la descripció del projecte, la línia partix des de la subestació transformadora ubicada en l'interior de la central solar amb un simple circuit, fins al punt on s'unix amb la línia projectada pel Parc Eòlic Serra Solana de doble circuit, a la qual correspondrà el preceptiu tràmit d'avaluació d'impacte ambiental.  
Cal indicar que l'estudi d'impacte ambiental reproduïx, excepte en algunes connotacions referides a la línia elèctrica, el contingut de l'estudi d'impacte ambiental presentat per a l'avaluació d'impacte ambiental de la central solar, amb número d'expedient 52/8055-ZIX, que es va tramitar i va emetre la preceptiva declaració d'impacte ambiental, amb data 10 de juliol de 2008.   
Per a la construcció de la línia aèria es preveu l'ocupació dels terrenys ocupats pels suports així com la servitud de pas de les zones de vol de la línia. El traçat de la línia no presenta afeccions a cap llit.  
  
L'únic residu que es genera és l'extracció de terra vegetal necessària per a la fonamentació dels suports.  
Els suports a utilitzar en la línia seran metàl·lics i tindran una altura tal que en cap cas el conductor quede a menys de 6 metres sobre el terreny. El nombre total de suports que componen la línia és de 164 suports.  
Les accions susceptibles de produir impacte durant la fase d'execució de la línia són les següents:  
- Condicionament del terreny i moviment de terres.  
- Fonamentació dels suports.  
- Instal·lació dels pals i creueres.  
- Estesa de la línia.  
- Connexió de la línia a la subestació.  
En el cas de cessament de l'explotació, l'únic impacte que s'espera que es produïsca és la generació de residus inerts com a conseqüència del desmuntatge de les instal·lacions i el seu transport a abocador. Posteriorment s'haurà de restaurar el medi aportant terra vegetal i procedint a la plantació d'espècies que circumden actualment la zona on s'ubica la instal·lació per a deixar-ho en el seu estat natural.  
Com a mesures preventives, correctores i compensatòries més destacables es proposa:  
Mesures per a minimitzar l'impacte paisatgístic  
- S'ha construït la línia pel traçat de menor distància i en paral·lel respecte de les línies de comunicació ja existents, respectant les distàncies de seguretat.  
- Quan existisquen altres línies elèctriques, es traça la línia el més pròxima possible a les existents, establint corredors o passadissos.  
- La línia s'ha traçat evitant les cimes i adaptant-se als canvis naturals del terreny, sempre que siga possible.  
- A fi d'aconseguir una certa uniformitat en l'entorn paisatgístic, s'ha procurat que el material constitutiu dels suports siga de semblants característiques als ja existents en la zona i que, en el cas dels centres de transformació interiors, les seues característiques externes tinguen relació amb les construccions de la zona on s'ubiquen.  
Mesures per a la protecció de l'avifauna  
- Es proveiran les noves esteses elèctriques amb salvaocells o senyalitzadors visuals col·locats en els cables de terra o en cas de no existir estos, en els conductors de fase, seguint les instruccions de la normativa actual vigent.  
- En l'època de nidificació, reproducció i criança queden prohibits els treballs de manteniment de les parts de les esteses elèctriques que puguen afectar l'avifauna excepte en els casos excepcionals arreplegats en la normativa.  
El desplegament del Pla de Vigilància constarà de recol·lecció de dades, anàlisi de les dades i avaluació de l'impacte, pla de resposta a les tendències detectades i preparació d'un informe periòdic.  
Diàriament  
- Mesura de l'energia elèctrica generada.  
- Comprovació del correcte transport.  
Setmanalment  
- Comprovació del funcionament correcte de la instal·lació.  
Mensualment  
- Revisió i manteniment dels pals de la línia.  
- Verificar l'eficàcia dels dispositius de seguretat i salvaocells.  
  
Anualment  
- Informe tècnic a la Conselleria de Territori i Habitatge de les activitats exercides en la mesura que este siga requerit.  
- Informe tècnic del seguiment de l'avifauna de la zona.  
Tramitació administrativa  
Amb data 17 d'octubre de 2008, va tindre entrada en este Servici consulta formulada per Enerstar, SA, respecte al projecte LAAT de 132 kV de tensió Alhorines - ST Beneixama a fi d'iniciar el procediment d'avaluació d'impacte ambiental adjuntant com a documentació, l'estudi d'impacte ambiental. Es van realitzar consultes a les administracions públiques que pogueren resultar afectades per l'execució del projecte.   
  
Posteriorment, amb data 24 de març de 2009, va tindre entrada en este Servici, escrit de la Direcció General d'Energia d'Alacant, que sol·licitava l'avaluació d'impacte ambiental del projecte i es remetia el corresponent expedient que incloïa:  
- Projecte de la línia elèctrica.  
- Estudi d'impacte ambiental i document de síntesi.  
- Annex modificat del projecte.  
- Al·legacions i resposta a estes.  
El mateix escrit de remissió certifica que el projecte i l'estudi d'impacte ambiental han sigut sotmesos a informació pública, durant un període de 30 dies hàbils, publicant anunci en el Diari Oficial de la Comunitat Valenciana (DOCV de 19.12.2008), en el Butlletí Oficial de la Província d'Alacant de 04.12.2008 i en el diari Las Provincias de 26.12.2008, i s'hi va formular la quantitat de 1.856 al·legacions.  
  
En data 18 de novembre de 2008, es va sol·licitar informe al Servici de Gestió Forestal en relació amb les possibles afeccions rellevants sobre sòls catalogats com a forestals segons l'Inventari Forestal de la Comunitat Valenciana i afeccions sobre vies pecuàries, per a l'execució del mencionat projecte, i es va rebre resposta en data 23 de març de 2009.  
En data 20 de novembre de 2008, es va sol·licitar informe a l'Àrea d'Espais Naturals sobre la possible afecció de la instal·lació sobre la zona que travessa, i es va rebre resposta en data 23 de gener de 2009.  
En data 19 de novembre de 2008, es va sol·licitar informe al Servici de Biodiversitat sobre la possible afecció de la instal·lació sobre les aus per la zona que travessa, i es va rebre resposta en data 12 de gener de 2009.  
En data 14 d'abril de 2009, es va sol·licitar informe al Servici d'Ordenació Territorial sobre la possible afecció de la instal·lació al PAT de Corredor d'Infraestructures de la Comunitat Valenciana.  
- Conclusió de l'informe de Biodiversitat.  
Es comunica que el projecte no afecta directament espècies prioritàries catalogades en les quadrícules UTM 1X1 km per la qual discorre el traçat de la línia.  
- Conclusió de l'informe de l'Àrea d'Espai Naturals.  
1. Este informe es referix, exclusivament, a la possible afecció del projecte a (I) espais de la Comunitat Valenciana que forma part de la Xarxa Natura 2000 com a llocs d'interés comunitari (LIC); (II) espais de la Comunitat Valenciana inclosos en la Xarxa Natura 2000 com a zones d'especial protecció d'aus (ZEPA), i (III) espais naturals protegits de la Comunitat Valenciana.  
2. L'actuació té el seu origen en la central de producció elèctrica per mitjà de col·lectors solars parabòlics sítia en la partida dels Alforins, ubicada en les proximitats de la presó de Villena afrontant amb el terme municipal de Fontanars dels Alforins. Donat el caràcter lineal de la infraestructura que se sotmet al present informe, l'actuació afectarà territorialment els termes municipals de Villena, Cañada, el Camp de Mirra i Beneixama.  
3. L'esmentat projecte, basant-se en la informació disponible per a l'emissió del present informe, no té afecció directa sobre cap espai que forme part de la Xarxa Natura 2000, a excepció d'un punt, d'aproximadament 100 metres lineals al sud-oest del LIC els Alforins.  
  
4. Donada la ubicació de la infraestructura proposada, situada rodejant el LIC els Alforins i la ZEPA del mateix nom, amb les següents espècies presents, en ambdós espais, Aquila chrysaetos, Bubo bubo, Burhinus oedicnemus, Circus pygargus, Falco columbarius, Falco naumanni, Falco peregrinus, Melanocorypha calandra, Oenanthe leucura, Otis tarda, Pterocles alchata i Tetrax tetrax (informació extreta de la fitxa oficial del LIC els Alforins), així com la tipologia de suport i altura dels cables, obliguen a establir mesures preventives contra possibles afeccions a l'avifauna.  
Per tant, donada la quasi nul·la afecció directa, respecte dels espais descrits en el punt 1 del present informe, de la infraestructura projectada, s'emet un informe favorable, en l'àmbit de les competències d'este Servici, les actuacions encaminades a l'execució del projecte sotmés a este informe.  
Condicionar la seua execució al compliment de les mesures correctores que s'integren en la documentació avaluada, així com a l'equipament de la infraestructura en tota la longitud del seu traçat amb elements anticol·lisió per a evitar, en la mesura que siga possible, impactes negatius sobre l'avifauna present en els espais protegits limítrofs (punt 4 de l'informe).  
El que s'informa perquè conste als efectes que corresponguen, sense perjuí de l'exercici de les competències que corresponguen a altres organismes i administracions.  
- Conclusió de l'informe del Servici de Gestió Forestal  
Revisada la traça de la línia elèctrica aèria i sense conéixer on aniran situats els suports, indiquem que les afeccions són les següents:  
Vies pecuàries en el terme municipal de Villena:  
- Carrerada de Cabrera, Peñarubia per Cascante a Zafra  
- Carrerada de la Cuesta  
- Carrerada de la Noguerea  
Vies pecuàries en el terme municipal de Cañada  
- Carrerada de Cascante  
- Sendera del camp de les Fonts  
Vies pecuàries en el terme municipal del Camp de Mirra  
- Sendera del Camí de les Fonts  
- Sendera del Lindero  
Vies pecuàries en el terme municipal de Beneixama  
- Sendera de Camp de Mirra  
També en la zona pròxima als Alhorines, la línia vola sobre terrenys de naturalesa forestal i sobre una zona LIC.  
Fem constar que quant al creuament sobre terrenys de via pecuària, només es consideraria ocupació i per tant sotmés a autorització, quan el suport afecte terrenys de la via pecuària.  
- Conclusió de l'informe del Servici d'Ordenació Territorial.  
La línia projectada es troba afectada pel corredor d'infraestructures al seu pas pel terme municipal de Villena. En estos casos, el Decret 78/2005, de 15 d'abril, pel qual s'aprova el Pla d'Acció Territorial de Caràcter Sectorial de Corredors d'Infraestructures de la Comunitat Valenciana, estipula en l'article 14.3 que les afeccions en matèria de transport d'energia elèctrica es regularan per la Llei 54/1997, de 27 de novembre, del Sector Elèctric.  
A més, la línia projectada es troba afectada pel Pla d'Acció Territorial de Caràcter Sectorial sobre Prevenció de Riscos d'Inundació en la Comunitat Valenciana (PATRICOVA) en unes quantes zones al nord del nucli urbà de Beneixama. En concret són zones afectades per risc d'inundació de tipus 6 (freqüència baixa, 500 anys, i calat baix, menor de 80 cm). Les infraestructures presents en estes zones han d'atindre's a les condicions generals d'adequació d'estes indicades en l'article 26 de la normativa del PATRICOVA.  
Consideracions jurídiques  
El projecte examinat constituïx, segons el que preveu l'epígraf 2.g de l'annex I del Decret 32/2006, de 10 de març, pel qual es modifica el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental, i en les altres disposicions que se li apliquen.  
L'article 5 del Decret 162/1990, de 15 d'octubre, atribuïx a l'òrgan mediambiental la competència en formulació de la declaració d'impacte ambiental dels projectes als quals s'aplique la Llei 2/1989, d'Impacte Ambiental.  
L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte línia aèria d'alta tensió 132 kV Alhorines-Subestació Beneixama promogut per Enerstar, SA, que discorre pels termes municipals de Villena, Cañada, el Camp de Mirra i Beneixama, província d'Alacant, sempre que es realitze d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com de l'apartat segon de la present resolució.  
  
Segon  
Com a condicions addicionals a complir s'establixen les següents:  
  
1. Com a mesura per a preservar els valors ambientals corresponents a les aus, hauran de complir-se els condicionants assenyalats en l'informe emés per l'Àrea d'Espai Naturals que es resumix en  
a) Compliment de les mesures correctores que s'integren en la documentació avaluada, així com en l'equipament de la infraestructura en tota la longitud del seu traçat amb elements anticol·lisió per a evitar, en la mesura que siga possible, impactes negatius sobre l'avifauna present en els espais protegits limítrofs.  
2. D'acord amb l'informe remés pel Servici d'Ordenació Territorial, haurà de considerar-se:  
a) La línia projectada es troba afectada pel corredor d'infraestructures, i en este cas, el Decret 78/2005, pel qual s'aprova el Pla d'Acció Territorial de Caràcter Sectorial de Corredors d'Infraestructures de la Comunitat Valenciana, estipula en l'article 14.3 que les afeccions en matèria de transport d'energia elèctrica es regularan per la Llei 54/1997, del Sector Elèctric.  
b) La línia projectada es troba afectada pel PATRICOVA en unes quantes zones al nord del nucli urbà de Beneixama, i per tant, les infraestructures presents en estes zones hauran d'atindre's a les condicions generals d'adequació d'estes indicades en l'article 26 de la normativa del PATRICOVA.  
3. En cas d'afecció, per part dels suports, a terrenys de vies pecuàries caldrà ajustar-se al que disposa la Llei 3/1995, de 23 de març, de Vies Pecuàries.  
4. No s'instal·larà cap suport dins del sòl qualificat com a forestal.  
  
5. S'haurà d'obtindre l'informe de la Conselleria de Cultura, Educació i Ciència sobre la conformitat del projecte amb la normativa de protecció del patrimoni cultural d'acord amb l'article 11 de la Llei 4/1998, d'11 de juny, del Patrimoni Cultural Valencià. Així mateix, l'aparició de jaciments arqueològics o paleontològics determinarà l'obligació de suspendre els treballs, delimitar el perímetre d'afecció i notificar-ho immediatament a la conselleria competent.  
6. Si en el desenrotllament de les obres o en la fase de funcionament de les actuacions previstes s'observen danys a tercers o impactes no detectats en la present avaluació d'impacte ambiental, es procedirà al seu estudi i correcció, en coordinació amb esta Direcció General de Gestió del Medi Natural.  
7. Es restauraran a les seues condicions inicials totes aquelles àrees que s'hagen vist alterades per les obres i es procedirà a la correcta gestió dels residus generats.  
8. S'haurà de dur un registre documentat del programa de vigilància ambiental inclòs en l'estudi d'impacte ambiental, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
9. D'acord amb l'article 4 del Reial Decret Legislatiu 1302/1986, de 28 de juny, modificat per la Llei 9/2006, de 28 d'abril, el promotor haurà de comunicar a l'òrgan ambiental (per escrit), amb la suficient antelació, la data de començament de l'execució del projecte.  
10. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, hauran de ser comunicats a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Es notificarà als interessats que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Quart  
Es publicarà la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que es disposa en l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental.  
  
València, 22 de maig de 2009.- La directora general de Gestió del Medi Natural: M. Ángeles Centeno Centeno.  
  
  
«Declaració d'impacte ambiental  
  
Dades de l'expedient  
Expedient: 32/1385 LHK.  
Títol: Planta de valorització de residus urbans instal·lació I del Pla Zonal de Residus de la Comunitat Valenciana. Zones III i VIII (àrea de gestió 1).  
Promotor: Entitat Metropolitana per al Tractament de Residus (EMTRE).  
Autoritat substantiva: Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.   
Localització: parcel·les 7, 9, 12, 13, 14 i 21 del polígon 18. Partida els Foguerets del terme municipal de Quart de Poblet (València).  
Descripció del projecte  
1. Descripció de les característiques més rellevants de l'actuació.  
  
El projecte tramitat proposa la remodelació de l'actual planta de residus de FERVASA, en una nova planta de valorització que classificarà i valoritzarà segons la seua tipologia els residus urbans procedents de la recollida selectiva i de la recollida en massa, els residus vegetals procedents de parcs i jardins i residus sanitaris grup I i II generats en la ciutat de València i les comarques de l'Horta.   
La planta compta amb una capacitat de tractament de 448.300 tones anuals de residus urbans i junt amb la instal·lació 3 (Manises) tractaran la totalitat dels residus urbans de l'àrea de gestió 1 del Pla Zonal III i VIII.   
Les instal·lacions de la planta inclouen:  
- Nau de tractament: zona de recepció, pretractament, de depòsit i maniobres, compostatge, maduració i zona d'afinament.   
- Nau de biometanització.  
- Zona de cogeneració.  
- Control d'accessos i pesada.  
- Edifici administratiu.  
- Magatzem compost.  
- Magatzem productes recuperats.  
- Biofiltres.  
- Nau de recollida de residu vegetal.  
- Nau de premsat de rebutjos.  
- Nau de magatzem, taller i aparcament.  
- Planta de tractament d'aigües residuals i lixiviats.  
La planta compta amb una nau principal de tractament de residus. Els camions de residus que arriben a la planta entren en la nau i depositen els residus en les fosses de recepció per a posteriorment ser classificats i recuperats per mitjà d'operacions de classificació i recuperació de materials reciclables, compostatge i biometanització de la matèria orgànica.  
Els materials valoritzables no orgànics es classifiquen, premsen i emmagatzemen en l'interior de la nau per a la seua entrega a gestor autoritzat.  
Els rebutjos no aprofitables obtinguts en els distints tractaments es destinen a abocador de residus no perillosos.  
Els residus orgànics es destinen en part al compostatge i en part a la biometanització. Del procés de biometanització s'obté el biogàs que és destinat als tres motors de cogeneració, els quals d'una banda generen energia calorífica utilitzable en els processos de la instal·lació i d'altra banda energia elèctrica per a subministrament a la xarxa.  
El compostatge es realitza en els 25 túnels tancats amb aeració forçada que hi ha en l'interior de la nau. Després del compostatge, el residu es deposita en la nau de maduració per a posteriorment una vegada obtingut el compost es transporta a la nau d'afinament per al seu garbellament, classificació i emmagatzematge.  
Tots els tractaments a què se sotmet el residu es realitzen en nau tancada amb captació i desodoració de gasos passant abans de ser emesos a l'atmosfera per un sistema de biofiltres.  
Per a l'arreplega i tractament de les aigües residuals i lixiviats, es disposa d'una xarxa separativa d'arreplega d'aigües pluvials, aigües pluvials brutes i aigües residuals industrials i lixiviats.   
Es disposa d'una estació depuradora d'aigües residuals i lixiviats. Una vegada tractats els dits efluents, s'obté una aigua depurada que s'utilitza com a aigua de procés ja que este és deficitari. El condensat obtingut en el procés de depuració s'entrega a un gestor autoritzat.  
  
Tramitació administrativa  
0. Antecedents  
En 1988 es va aprovar el Pla Especial Metropolità per a la Instal·lació d'una Planta de Valorització de Residus Urbans. Els terrenys que pertanyen a l'àmbit del pla mantenen la classificació de sòl no urbanitzable, i s'adscriuen a la categoria de Sistema General d'Equipament destinat a planta de tractament de residus sòlids urbans.  
  
1. Informació pública. Remissió de l'expedient  
En data 3 d'octubre de 2007, el Servici Territorial de València remet una còpia del projecte d'activitat, document de síntesi i EIA, en què sol·licita informe sobre idoneïtat de la documentació. A l'esmentada sol·licitud se li va obrir expedient de consulta 54/07 CON.  
En data 16 de febrer de 2009, el Servici de Control Integrat de la Contaminació remet a este servici la sol·licitud de declaració d'impacte ambiental indicant que finalitzat el termini d'informació pública de l'expedient, es van rebre dos al·legacions en l'Ajuntament de Quart de Poblet, i que van ser remeses a l'interessat per a la seua contestació.  
  
Es comunica, a més, que d'acord amb el que s'ha indicat per l'EMTRE, el projecte se circumscriu únicament al terme municipal de Quart de Poblet. S'hi adjunta resolució de l'alcaldia d'Aldaia per la qual s'arxiva l'expedient de sol·licitud d'autorització ambiental integrada per a la construcció i explotació d'una planta de valorització de residus.  
  
Es resumix a continuació el contingut de les al·legacions i respostes a estes:  
Sr. Manuel Adelantado Solaz  
Al·lega sobre la situació actual de la planta. Es fa referència a l'olor insuportable que emanen els fems, la gran quantitat de pols, fum i plàstics que es generen, l'augment de la temperatura en la zona a causa de la fermentació de la matèria orgànica, la gran quantitat d'aus i excrements que s'aboquen sobre les finques de tarongers de la seua propietat, així com el deteriorament de la tanca de la finca pel continu pas de camions.   
Resposta de l'empresa promotora  
Entenem que les al·legacions formulades no es corresponen amb el projecte tramitat. Al contrari, les al·legacions que es formulen descriuen totes aquelles incidències mediambientals que el projecte de la nova planta evitarà, com ara:  
- Emissió a l'exterior de males olors, ja que tot el procés de tractament i valorització dels residus urbans es durà a terme en l'interior de naus, de les quals s'extraurà l'aire perquè, abans d'emissió a l'exterior, siga desodoritzat per mitjà d'un sistema de biofiltres, eliminant la característica olor ambiental de les antigues plantes de tractament de residus.  
- Igualment succeirà amb els processos de fermentació, maduració, afinament i emmagatzematge del compost produït, que es duran a terme en naus tancades amb aspiració de l'aire interior i la seua posterior depuració i desodoració en els biofiltres.  
- Les característiques de les noves instal·lacions eliminaran les colònies d'aus que viuen sobre les actuals plantes i en la seua contornada, perquè en desaparéixer estes desapareixerà l'aliment que ara aconseguixen.  
- Entre les obres que contempla el projecte està la millora dels accessos amb ampliació de l'ample de la calçada i construcció de rotondes i trams de desacceleració i acceleració per a entrada i eixida de la mateixa planta i de les finques limítrofes afectades.  
- En el projecte està previst que tots els servicis (canonades i séquies en servici, camins, etc.) que puguen ser afectats per les obres de la nova planta seran restituïts perquè continuen donant servici.  
  
Sra. Isabel Blat Llorens  
Al·lega sobre la impossibilitat d'accedir a l'explotació agrícola El Coscollar, situada enfront de l'entrada de la planta de tractament de residus.   
Resposta  
Efectivament en el projecte no s'havia tingut en compte l'entrada i eixida a l'explotació agrícola El Coscollar, SA.  
No obstant això, s'ha projectat una nova proposta per a accedir a les instal·lacions de la planta i a la finca mencionada.  
2. Informes sectorials  
En data 1 d'abril de 2009, el Servici de Control Integrat de la Contaminació remet informe favorable emés per la Direcció General de Patrimoni Cultural Valencià conforme a l'article 11 de la Llei 4/1998, d'11 de juny, del Patrimoni Cultural Valencià.  
En data 21 de maig de 2009, es rep del Servici de Control Integrat de la Contaminació, les respostes a les al·legacions formulades en el tràmit d'informació pública i els informes sectorials demanats en la tramitació de l'expedient.   
Informes relatius a la contaminació acústica de 13 i 17 de novembre de 2008, per part del Servici de Protecció de l'Ambient Atmosfèric.  
  
En sengles informes s'indica que la documentació presentada com a estudi acústic s'ajusta al contingut que s'establix en el Decret 104/2006, de 14 de juliol, de planificació en gestió en matèria de contaminació acústica, respectant els objectius de qualitat establits en la Llei 7/2002, de 3 de desembre, de la Generalitat Valenciana, de Protecció de la Contaminació Acústica.  
Es recomana la realització de mesuraments una vegada substituïda la maquinària existent per la nova per a comprovar que es complixen els objectius de qualitat acústica per a zones d'ús industrial.  
S'indica a més, que una vegada construïda la planta s'hauran de realitzar les mesures oportunes per a comprovar els càlculs predictius, i d'esta manera demostrar el compliment dels límits establits en la Llei 7/2002.  
Informes del Servici de Protecció de l'Ambient Atmosfèric de 15 de gener de 2009 i 17 d'abril de 2009.  
Després de revisar la documentació aportada pel que fa a les emissions atmosfèriques, en el primer informe es considera insuficient la documentació aportada, i es recomana completar-la amb la documentació següent:  
- Documentar les emissions procedents de l'evaporador i del rentador de gasos situats en la planta de tractament de lixiviats.  
- Realitzar balanços energètics en el condensador de la planta d'evaporació.  
- Determinar els paràmetres de funcionament i dimensions dels focus d'emissió.  
- Aportar plànol d'emissió dels focus d'emissió, així com plànols d'alçada de la instal·lació on es verifique la correcta dispersió dels contaminants.  
- Complir amb el que establix l'Orde de 18 d'octubre de 1976, sobre dispersió de contaminants i distàncies de focus emissors.  
Amb la nova documentació, s'emet un segon informe i es realitzen les observacions següents:  
- La nova documentació rebutja el procés d'evaporació de iodes, per la qual cosa queden suprimits els focus 5, 6, 10 i 11 de l'informe remés per este servici amb data 15 de gener de 2009.  
- De la documentació presentada es deduïx l'existència d'una mesura correctora que s'afig al focus núm. 4, cicló taula densimètrica que consistix en la inclusió d'un filtre de mànegues posterior a l'eixida del cicló. Es recomana en este cas controlar com a paràmetre fonamental de funcionament la diferència de pressió entre l'entrada i l'eixida del corrent en les mànegues del filtre.  
- Es recomana aplicar els límits d'emissió plantejats en l'informe remés per este servici amb data 15 de gener de 2009.  
- Amb anterioritat a la posada en funcionament de la planta, s'haurà d'indicar la ubicació definitiva dels focus així com assegurar la correcta dilució dels contaminants en l'aire una vegada emesos.  
- L'empresa proposa la realització d'un pla anual de control de la qualitat de l'aire en l'entorn dels biofiltres. Seria recomanable incloure l'esmentat pla en l'autorització ambiental integrada.  
Dictamen del Servici de Residus Urbans, de 9 de març de 2009.  
  
Després de revisar i examinar l'informe preliminar de situació requerit en l'article 3, punt 1, del Reial Decret 9/2005, de 14 de gener, pel qual s'establix la relació d'activitats potencialment contaminants del sòl i els criteris i estàndards per a la declaració de sòls contaminats, s'informa el següent:  
Pel fet que la instal·lació de tractament s'ubicarà en uns terrenys on des de la dècada dels 70 hi ha una activitat potencialment contaminant i a fi de poder determinar la qualitat existent del sòl amb vista als seus futurs usos i/o destinació, es fa necessari aportar documentació complementària més detallada. Esta documentació inclourà una caracterització ambiental de les instal·lacions, del terreny i de les aigües subterrànies, així com dels terrenys limítrofs que hagen pogut veure's afectats. L'esmentada caracterització haurà de ser realitzada per una empresa amb acreditada experiència en el camp dels sòls contaminats (investigació del terreny i aigües subterrànies, anàlisi química, anàlisi de riscos, projectes de remediació i execució de treballs de descontaminació.) En este cas, i de forma prèvia, l'empresa que la realitze haurà de presentar un pla de treballs a este Servici per a la seua avaluació i autorització.  
  
Informes del Servici de Residus Industrials de 22 d'abril de 2009 i 24 d'abril de 2009.  
- Respecte a l'autorització de la planta de tractament de residus urbans de referència prevista en el Pla Zonal de Residus de les zones III i VIII (àrea de gestió 1), des del Servici de Residus Industrials no s'emet cap pronunciament per no ser de la seua competència, i al mateix temps s'informa que no s'han d'admetre en les esmentades instal·lacions cap residu que no tinga la consideració de residu urbà o municipal, d'acord amb la definició establida en la legislació sectorial de residus.  
  
- En relació amb els residus generats en la instal·lació, la codificació d'estos d'acord amb l'Orde MAM/304/2002, (codis LER) i la caracterització dels residus perillosos segons el Reial Decret 952/1997, es considera correcta, si bé hauran de quantificar-se les quantitats anuals produïdes expressades en kg/any.  
- Hauran d'aportar còpies compulsades de documents d'acceptació per a tots els residus perillosos generats, actualitzats i emesos per gestor degudament autoritzat per a això, detallant la ubicació correcta del centre productor, el titular-sol·licitant de la instal·lació sotmesa a AAI com a productor dels residus i, si és el cas, l'entitat explotadora de la instal·lació.  
- Hauran de presentar plànol amb detall d'ubicació de la zona d'emmagatzematge de residus perillosos i descripció de les característiques constructives d'esta. Així doncs, la zona d'emmagatzematge de residus perillosos ha d'estar ubicada sobre solera de formigó impermeable, amb dispositius de recollida de possibles vessaments accidentals per a líquids (cubetes de retenció, arquetes cegues, safates de recollida, etc.), amb coberta, tancaments o proteccions davant de l'aigua de pluja, i zones d'emmagatzematge diferenciades per a evitar possibles mescles de residus de diferent naturalesa.  
- Una vegada aportada la documentació requerida, i atés que en el centre objecte de tramitació d'AAI en el present expedient es generen residus perillosos, es procedirà a la seua inscripció en el Registre de Productors de Residus Perillosos de la Comunitat Valenciana, d'acord amb la legislació sectorial vigent en matèria de residus.  
  
Consideracions.  
El Servici de Residus Industrials no emet cap pronunciament sobre el compliment de la normativa referent a sòls contaminats per no ser de la seua competència.  
Atés que en l'activitat de manteniment i reparació de maquinària realitzada en la mateixa instal·lació de l'empresa es generen residus d'envasos, ha de tindre's en compte que la normativa vigent en matèria d'envasos i residus d'envasos, i en concret el que establix la Llei 11/1997 i el Reial Decret 782/1998, de 30 d'abril, pel qual s'aprova el Reglament per al desplegament i execució de l'esmentada llei, no queda derogada per la Llei 16/2002, per la qual cosa la concessió de l'autorització ambiental integrada no eximix del compliment dels requisits establits en la legislació vigent en matèria d'envasos i residus d'envasos.  
  
Així mateix, al generar-se residus perillosos en l'exercici de l'activitat, el titular haurà de presentar el Pla de Prevenció i Reducció de Residus, d'acord amb el que establix la Llei 10/2000, de 12 de desembre, de Residus de la Comunitat Valenciana (article 45 i disposició addicional quarta), incloent les previsions relatives als objectius de reducció i valorització de residus, amb indicació de la seua quantificació, les mesures previstes per a aconseguir-los i el sistema d'avaluació i control de consecució dels objectius.  
Comunicat de la Confederació Hidrogràfica del Xúquer de 21 d'abril de 2009 relatiu a l'autorització d'abocament de la instal·lació.  
Consideren que no és procedent emetre un informe preceptiu i vinculant al no estar la instal·lació inclosa en l'annex I de la Llei 16/2002, de Prevenció i Control Integrat de la Contaminació.  
No obstant això, s'indica que el titular de l'abocament haurà de sol·licitar la preceptiva autorització d'abocament a l'esmentada Confederació Hidrogràfica.  
Consideracions ambientals  
1. Elements ambientals que poden veure's afectats de forma important pel projecte d'activitat.  
La parcel·la ocupada per les instal·lacions es troba situada en la partida Els Foguerets. Els terrenys que conformen la parcel·la, actualment estan ocupats per dos instal·lacions de tractament de residus urbans pertanyents a FERVASA.  
L'accés a la planta es fa des de l'autovia A-3 Madrid - València.  
  
Des del punt de vista geològic i geomorfològic, els terrenys s'ubiquen sobre la plana quaternària de la plana de València. Esta plana està formada per materials quaternaris de grossària variable on s'intercalen els paquets de conglomerats, graves, arenes, llims i argiles que es disposen horitzontalment.  
Edafològicament els sòls estan catalogats amb fluvisòls i cambisòls càlcics. Estos sòls han sigut transformats per l'home per a l'aprofitament agrícola.  
Des del punt de vista hidrogeològic, les instal·lacions actuals i futures s'ubiquen sobre el sistema aqüífer plana de València. Es caracteritza per ser un aqüífer multicapa, on els materials permeables constituïxen aqüífers d'interés, mentre que les argiles i llims actuen com a aqüitards amb escàs o nul interés per a la captació d'aigües subterrànies. El funcionament hidràulic està caracteritzat per l'existència d'un flux cap al mar, amb cotes piezomètriques que oscil·len entre els 70 m sobre el nivell del mar en els punts més occidentals i 1 m sobre el nivell del mar en els de descàrrega de la vora oriental. En el seu conjunt, l'aqüífer és excedentari i les aigües s'utilitzen majoritàriament per a l'abastiment urbà i industrial, així com per a l'agrícola i ramader.  
La vulnerabilitat de l'aqüífer enfront de la contaminació és elevada pel caràcter permeable dels materials que el constituïxen. Actualment ja es detecten elevades concentracions en nitrats per contaminació agrícola.  
El clima de la zona és típicament mediterrani caracteritzat per hiverns suaus i estius calorosos i secs. Les temperatures oscil·len entorn dels 20ºC, incrementant-se a l'estiu amb valors al voltant dels 30ºC a 35ºC i descendint a l'hivern fins als 10ºC.  
Les precipitacions solen donar-se a la primavera i sobretot a la tardor on es produïx un període excedent en humitat que va d'octubre fins a febrer.  
Els vents de llevant, frescos i humits són els més abundants, encara que de vegades bufen els vents de ponent molt secs i de gran intensitat que ressequen i eleven la temperatura de l'aire significativament.  
  
La vegetació existent en la zona es compon principalment de cultius de regadiu, principalment cítrics. Quant a la fauna, cal destacar la presència d'un gran nombre de gavines que cada dia s'acosten a les instal·lacions per a obtindre el seu menjar.   
El paisatge es caracteritza per l'alternança del cultiu de cítrics amb nombrosos polígons industrials i el traçat d'importants vies de comunicació.  
2. Afeccions legals  
Les instal·lacions s'ubiquen en la partida els Foguerets, de Quart de Poblet. Els terrenys pertanyen a l'àmbit del pla especial aprovat en 1988 i mantenen la classificació de sòl no urbanitzable, adscrivint-se a la categoria de sistema general d'equipament destinat a planta de tractament de residus sòlids urbans.  
L'àmbit del pla especial està parcialment afectat per risc d'inundació 3, segons informe del Servici d'Ordenació Territorial d'esta Conselleria. No obstant això, s'indica en l'esmentat informe que la normativa del PATRICOVA no és aplicable a les actuacions urbanístiques aprovades amb anterioritat a l'entrada en vigor de l'esmentat pla.  
Els accessos a les instal·lacions són modificats corregint el traçat de la carretera que discorre al costat del límit de la tanca preveient àrees per a la construcció dels enllaços amb les dos entrades per a vehicles.  
  
3. Identificació i valoració dels impactes  
Les principals accions derivades de la construcció i explotació de les instal·lacions són:  
Fase de construcció: demolició d'antigues instal·lacions, explanacions, jardins, vials, solera de formigó i construcció de naus, aparcament, tallers i oficines, construcció de biofiltres, rases de recollida de pluvials i lixiviats, basses de lixiviats i depuradora i transport i instal·lació de maquinària.  
Posada en marxa: circulació diària de camions de residus, circulació vehicles treballadors i visites, descàrrega i tractament dels residus en planta, emmagatzematge de productes valorats per a la seua comercialització o entrega a gestor autoritzat, emmagatzematge i depuració de lixiviats, reutilització d'aigües i depuració de gasos.  
Fase d'abandonament: desmantellament instal·lacions, restauració parcel·les i gestió adequada dels residus generats.  
Les accions anteriorment descrites generaran impactes sobre:  
Atmosfera: partícules en suspensió, volàtils, emissió de gasos, olors, sorolls i vibracions.  
Hidrologia superficial i subterrània: alteració dels drenatges, possible contaminació de les aigües superficials i subterrànies.   
Vegetació i fauna associada: la maquinària i el trasbals de camions fins a la planta (soroll, vibracions, emissió de partícules i gasos) afecta negativament el desenrotllament de la vegetació i la recuperació de l'hàbitat per a la fauna precedent.   
Paisatge: construcció de naus, ximeneres, jardins, instal·lacions auxiliars, dispersió d'elements volàtils i el trànsit constant de camions.  
  
Assossec públic: alteració per soroll i vibracions a causa del trànsit de vehicles.   
Infraestructures: suposa el deteriorament de les infraestructures de transport per increment de la circulació de camions. D'altra banda, la mateixa instal·lació suposa una millora en la gestió dels residus urbans i un increment local en la demanda de servicis i adquisició de béns d'equip.   
Socioeconomia i població: l'increment de l'ocupació local directe i/o indirecte suposarà un efecte positiu en l'economia local i comarcal. La millora de les actuals instal·lacions suposarà l'eliminació i/o minimització de gran part dels impactes ambientals que hui en dia afecten la població més pròxima.  
Salut i seguretat pública: alt grau de circulació de camions pels camins d'accés i correcta gestió dels residus urbans.  
Actualment les instal·lacions existents generen impactes negatius severs sobre el medi ambient. El projecte tramitat suposarà l'eliminació i/o minimització de tots estos impactes ja que tot el procés de tractament de residus es realitzarà en naus tancades i utilitzant noves tecnologies per al tractament i valorització dels residus.  
  
No obstant això, estes noves instal·lacions també poden generar impactes negatius sobre l'atmosfera, el sòl, les aigües superficials i subterrànies si no s'apliquen mesures correctores adequades.  
4. Consideració de mesures correctores i programa de vigilància ambiental  
La planta proposada s'ha dissenyat i construït per a substituir les actuals instal·lacions i aconseguir eliminar els impactes ambientals existents en l'actualitat.  
La nova planta permetrà acabar l'actual gestió dels residus que es realitza a l'aire lliure i genera impactes de caràcter sever sobre el medi físic i la població més pròxima derivats de l'emissió de gasos, olors i lixiviats, així com la dispersió per la zona d'elements volàtils. De la mateixa manera, permetrà eliminar la nombrosa colònia d'aus, majoritàriament gavines que es desplacen diàriament fins les instal·lacions per a alimentar-se.  
Per a això, s'ha projectat una instal·lació totalment tancada, on els residus són depositats, classificats i valoritzats en l'interior d'unes quantes naus sense que tinguen cap tipus de contacte amb l'exterior. Les dites naus disposen dels corresponents sistemes de recollida i tractament d'aigües brutes, lixiviats, sistemes d'aeració, desodoració i tractament de gasos corresponents.  
Mesures correctores:  
- Instal·lacions  
S'ha seleccionat una solució arquitectònica estèticament apropiada, s'han millorat els accessos a les instal·lacions, es mantenen les servituds de pas de vials afectats per l'activitat, es preveu el tancament de les instal·lacions, es mantindran lliures de residus les instal·lacions, tota la maquinària estarà en naus totalment aïllades de l'exterior, es dissenya un sistema de recollida d'aigües pluvials, es crea un espai d'oficines i aula ambiental, es creen zones verdes, reutilització d'aigües per al reg d'instal·lacions, utilització de mètodes de control i eliminació de males olors, fugues i abocaments accidentals.   
Segons projecte, únicament es preveu l'emissió d'aigües pluvials netes, ja que totes les aigües de la planta són objecte de reciclatge i no hi ha abocaments ni residus contaminants.  
- Planta de tractament i compostatge  
Construcció de les instal·lacions en naus totalment tancades i cobertes sobre solera impermeable i sistema de recollida de vessaments. Depuradora d'aigües brutes i lixiviats i reutilització d'estos en el procés. Sistema d'extracció i tractament de gasos. Mesuraments de gasos i partícules, control d'olors, seguiment de nivells acústics, emmagatzematge i gestió dels residus valoritzats per mitjà de gestors autoritzats i neteja de les instal·lacions.  
Es dotarà dels elements de control que permeta realitzar mesuraments tant de gasos com de partícules, segons l'annex III de l'Orde de 18 d'octubre sobre prevenció i correcció de la contaminació atmosfèrica.  
- Taller  
El manteniment dels equips i camions es realitzarà en el taller que es construirà per a tal fi. Els residus generats, s'emmagatzemaran i gestionaran d'acord amb la seua tipologia.  
Pla de Vigilància Ambiental.  
El Pla de Vigilància Ambiental establix els tipus de documents bàsics que componen el sistema de control mediambiental i definix el seu contingut, format i sistema de codificació, així com els processos d'elaboració, aprovació, revisió, distribució i control d'estos.  
  
El Pla de Vigilància Ambiental s'iniciarà en la fase de construcció de la planta i es realitzaran una sèrie de controls sobre l'emissió de pols, partícules i contaminants, nivells acústics de la maquinària, control de les afeccions a la xarxa de drenatge, qualitat d'aigües, control de l'alteració i compactació de sòls, control de moviments de terres, control i seguiment de la retirada i estesa de terra vegetal, control i seguiment de l'erosió dels sòls, estabilitat del terreny, contaminació del sòl, control vegetació, afecció espècies i comunitats vegetals, afecció fauna, control servicis afectats i recursos culturals i control del paisatge. Es redactaran informes i s'actuarà quan els resultats siguen no conformes al que s'ha establit com a nivell òptim de referència.  
  
Durant la fase de funcionament de les instal·lacions, es prendran mesures per al control del compliment dels nivells establits en les legislacions sectorials d'acord amb els usos previstos. Es portarà el control d'admissió de residus en planta, control de nivell sonor de les instal·lacions, control de les emissions a l'atmosfera, control d'aigües i control de plagues. Es redactaran informes i s'actuarà quan els resultats siguen no conformes a allò que s'ha establit com a nivell òptim de referència.  
  
Atés que el projecte en si mateix és una remodelació de les actuals instal·lacions, que els usos per a la gestió dels residus estan permesos en eixes parcel·les, que suposa la millora en la gestió dels residus i minimitza els impactes ambientals que es generen en les actuals instal·lacions i que hi ha un pla de vigilància ambiental per a garantir el compliment de les mesures correctores establides, es considera que els impactes derivats del projecte de construcció i posada en marxa de la planta de tractament de residus urbans són compatibles amb l'entorn que la rodeja.  
No obstant això, atés que les instal·lacions existixen des de fa uns 40 anys i els residus han sigut arreplegats i tractats directament sobre el sòl, és possible que l'esmentat sòl actualment es trobe contaminat per la qual cosa. d'acord amb el que s'indica en l'informe del Servici de Residus, s'haurà de realitzar un estudi sobre l'esmentada possible contaminació i actuar en conseqüència.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu Reglament. L'activitat proposada es troba inclosa en l'annex I, apartat 6, del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental, i en les altres disposicions que se li apliquen.  
3. L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar favorable, només als efectes ambientals i sense perjuí de la prèvia obtenció de les autoritzacions sectorials que se li apliquen, la declaració d'impacte ambiental corresponent al projecte de «Planta de valorització de residus instal·lació I del Pla Zonal de Residus de la Comunitat Valenciana, zones III i VIII. Àrea de gestió 1 situat en el terme municipal de Quart de Poblet (València)», promogut per l'Entitat Metropolitana per al Tractament de Residus (EMTRE), sempre que l'activitat s'exercisca de conformitat amb el compliment de les mesures proposades en la documentació tramitada i els condicionants establits en el apartat següent, així com les modificacions introduïdes per estos.  
  
  
Segon  
Com a condicions a complir en l'execució de l'esmentat projecte s'establixen les següents:  
1. Els accessos a les instal·lacions hauran d'estar prou senyalitzats i limitada la velocitat de circulació dels camions. Es vigilarà el manteniment i la neteja d'estos.  
2. No s'ha d'admetre en la planta cap residu que no tinga la consideració de residu urbà o municipal, d'acord amb la definició establida en la legislació sectorial de residus.  
3. Les instal·lacions i la contornada es mantindran nets d'elements volàtils i qualsevol altre residu derivat del transport i tractament dels residus.  
4. S'adoptaran les mesures preventives i/o correctores pertinents per a evitar efectes de contaminació derivats del risc d'inundació de grau 3, comunicant a esta Direcció General les mesures adoptades a este efecte.  
5. Qualsevol abocament d'aigües al barranc del Poyo haurà de disposar de la preceptiva autorització d'abocament per la Confederació Hidrogràfica del Xúquer.  
6. Es presentarà davant del Servici de Residus Urbans un projecte de caracterització ambiental de les instal·lacions, del terreny i de les aigües subterrànies, així com dels terrenys limítrofs que hagen pogut veure's afectats.   
7. Respecte a la contaminació del medi atmosfèric, el tipus de controls, la periodicitat i la metodologia a utilitzar per a la presa de mostres i les analítiques a realitzar en les instal·lacions seran les que determine el Servici de Protecció de l'Ambient Atmosfèric. D'esta manera es garantirà el correcte tractament de gasos i olors, la emissió de partícules a l'atmosfera i el nivell de soroll generat per la maquinària i trànsit de camions de transport de residus.  
8. Els residus generats en cada un dels processos de classificació, tractament i incineració seran gestionats i emmagatzemats segons la seua tipologia. Es controlarà la impermeabilitat de la bassa de lixiviats i la composició d'estos. Serà el Servici de Residus Urbans qui controle la correcta gestió de tots i cada un dels residus generats en les instal·lacions.  
9. S'haurà de garantir en tot moment que es realitza un control exhaustiu de la qualitat del material obtingut després del procés de compostatge, a més de procedir a la corresponent inscripció en el Registre de Productes Fertilitzants de la Direcció General d'Agricultura del Ministeri d'Agricultura, Pesca i Alimentació.  
10. Els residus perillosos que s'emmagatzemen en naus i taller hauran d'ubicar-se sobre solera de formigó impermeable, amb dispositius de recollida de possibles vessaments accidentals per a líquids (cubetes de retenció, arquetes cegues, safates de recollida, etc.), amb coberta, tancaments o proteccions davant de l'aigua de pluja, i zones d'emmagatzematge diferenciades per a evitar possibles mescles de residus de diferent naturalesa.  
11. El Pla de Vigilància Ambiental s'ampliarà tenint en compte els condicionants establits en la present declaració d'impacte ambiental i la resta d'autoritzacions sectorials que li corresponguen.  
  
Tercer  
Es notificarà als interessats que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Quart  
Es publicarà la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental.  
  
València, 26 de maig de 2009. La directora general de Gestió del Medi Natural: M. Ángeles Centeno Centeno.»  
  
València, 10 d'octubre de 2012.- El director general d'Avaluació Ambiental i Territorial: Juan Giner Corell.